stanford-oval/wikipedia huggingface dataset:
Lasse Schulz

| Henkilötiedot |
| --- | --- | --- | --- |
Syntymäaika: 29. maaliskuuta 2003 (ikä 21)
Syntymäpaikka: Helsinki
Pelipaikka: maalivahti
Seura
Seura: Vendsyssel FF
Junioriseurat
–2013: HyPS
2013–2015: KäPa
2016–2018: FC HJK
2019: FC Honka
2020: Greuther Fürth
Seurat
| Vuodet | Seura | O | (M) |
| 2020–2024 | Greuther Fürth | 0 | (0) |
| 2020–2024 | Greuther Fürth II | 40 | (0) |
| 2023–2024 | → Viborg FF | 0 | (0) |
| 2024– | Vendsyssel FF | 21 | (1) |
Maajoukkue
| 2023– | Suomi U21 | 4 | (0) |
 Seurajoukkueuran tilastot kattavat vain kansalliset sarjat, päivitetty 17. maaliskuuta 2025.  Maajoukkueuran tilastot päivitetty 17. maaliskuuta 2025.
Lasse William Schulz (s. 29. maaliskuuta 2003 Helsinki) on suomalainen jalkapallomaalivahti, jolla on myös Saksan kansalaisuus. Hän edustaa tanskalaista Vendsyssel FF:äätä.
Schulz on Hyvinkään Palloseuran kasvatti, joka siirtyi vuonna 2020 saksalaiseen Greuther Fürthiin. Vuonna 2024 hän teki kolmen vuoden pituisen sopimuksen Vendsysselin kanssa. Lokakuussa 2024 Schulz teki hämmästyttävän ja maalivahdille tuiki harvinaisen tempun laukoessaan joukkueelleen maalin sarjaottelussa.
Schulz on myös edustanut Suomen alle 21-vuotiaiden jalkapallomaajoukkuetta.
Sahelin liitto

| Sahelin liitto> Confédération Alliance des États du Sahel |
| --- | --- |


Perustettu:  6.7. 2024
Jäsenet:   Mali    Niger    Burkina Faso
puheenjohtaja:  Assimi Goïta (2024-)
Infobox OKNimi-testi OK: 
Sahelin liitto (ransk. Confédération Alliance des États du Sahel) eli AES (ransk. Alliance des États du Sahel) on Malin, Nigerin ja Burkina Fason välinen valtioliitto. Se perustettiin 6. heinäkuuta 2024. Valtioliiton taustalla on kolmen maan sopima keskinäisen puolustuksen sopimus, joka solmittiin 16. syyskuuta 2023. AES:n näkökulma on Ranskan ja Länsi-Afrikan poliittisen blokin Ecowasin vastainen.
Puolustussopimus luotiin vuoden 2023 Nigerin kriisin aikana, kun Ecowas uhkasi puuttua asiaan sotilaallisesti palauttaakseen siviilihallinnon Nigerissä aiemmin samana vuonna tapahtuneen sotilasvallankaappauksen jälkeen.
Kaikki kolme valtiota lisäsivät siteitä Venäjään järjestön perustamisen aikana. EU:n ulkoasioiden ja turvallisuuspolitiikan korkea edustaja Josep Borrell sanoi sen johtaneen ”uuteen geopoliittiseen kokoonpanoon” alueella.
Huippukokouksessa Niameyssa 6. heinäkuuta 2024 isäntänä toiminut kenraali Abdourahamane Tchiani sanoi, että liiton tehtävänä on taistella terrorismia, aseellista rosvousta, aseellisia kapinoita ja ulkopuolelta tulevia hyökkäyksiä vastaan. Erityistä huomiota kiinnitetään myös muihin yhtä tärkeisiin näkökohtiin, kuten elintarviketurvaan, sekä taloudelliseen ja monetaariseen riippumattomuuteen.
Konfederaatio ilmoittaa tavoitteekseen suojautua mahdollisilta aseellisen kapinan tai ulkoisen hyökkäyksen uhilta. ”Kaikki hyökkäykset yhden tai useamman sopimuspuolen suvereniteettia ja alueellista koskemattomuutta vastaan katsotaan hyökkäykseksi muita osapuolia vastaan.”
Syyskuussa 2024 Malin juntan johtaja eversti Assimi Goïta ilmoitti, että Mali, Burkina Faso ja Niger ottavat pian käyttöön uudet biometriset passit. Näin sotilashallintojen alaiset maat pyrkivät vahvistamaan liittoaan niiden erottua Ecowasista.
Joulukuussa 2024 liitto ilmoitti, että se myöntää maihin viisumivapaan matkustus- ja oleskeluoikeuden 15-jäsenisen Ecowasin kansalaisille juuri ennenkuin kolme maata eroavat talousyhteisöstä tammikuussa 2025.
Taustaa

Ecowasin mukaan sotilasjunttien liittouma voi häiritä ihmisten liikkumisen vapautta alueella ja heikentää pyrkimyksiä torjua alueellista turvattomuutta, erityisesti tiedustelutietojen jakamisessa. Ecowasin komission puheenjohtaja Omar Alieu Touray varoitti, että ”Aluettamme uhkaa hajoaminen.”
Sahelin liiton armeijan johtamat maat ovat karkottaneet ranskalaiset sotilaat, jotka olivat auttamassa taistelussa jihadistiryhmiä vastaan ja kääntyneet Venäjän puoleen sotilaallisen avun saamiseksi. Saksan puolustusministeriö ilmoitti, että sen armeija lopettaa toiminnan Nigerissä elokuun 2024 lopussa neuvottelujen katkettua maata hallitsevan juntan kanssa. Yhdysvallat sai päätökseen joukkojensa vetäytymisen Nigerin pääkaupungissa Niameyssa sijaitsevasta lentotukikohdasta kesäkuussa. Jäljellä olevat Yhdysvaltain joukot ovat jääneet yhteen droonitukikohtaan Agadezin keskustassa.
Kolme maata aikovat vetäytyä Ecowasista tammikuussa 2025 hylättyään blokin vaatimuksen palauttaa demokraattinen hallinto. Burkina Faso, Mali ja Niger olivat Ecowasin perustajajäseniä vuonna 1975. Niiden eron myötä Ecowas-liittoi menettää 76 miljoonaa 446 miljoonasta asukkaastaan ja yli puolet pinta-alastaan.
Ecowasin johtajat hyväksyivät joulukuussa 2024 kolmen armeijan hallitseman maan vetäytymisen blokista, mutta tarjosivat niille kuuden kuukauden armonaikaa harkita uudelleen.
Taustaa > Vallankaappausten lapsi

AES:n muodostamisen taustalla on useita alueella tapahtuneita vallankaappauksia ja lännen vastaisten tunteiden lisääntyminen entisissä Ranskan siirtokunnissa. Ecowas on tukenut mieluummin syrjäytyneitä hallituksia, jotka ottavat vastaan tarjouksia Pariisista. Tämän takia Ecowas nähdään siitä irtautuneissa maissa yhä enemmän Euroopan nukkena.
Virginie Baudais, vanhempi tutkija ja Tukholman kansainvälisen rauhantutkimusinstituutin Sahel- ja Länsi-Afrikka-ohjelman johtaja, sanoi kolmen valtion päätöksen johtuneen osittain siitä, että lännen tukemat Sahelin maiden hallitukset eivät yli kymmenen vuoden aikana onnistuneet hillitsemään kapinallisten jihadistiliikkeiden tulvaa. ”Se on vastaus Euroopan valtioiden ja Ecowasin uskottavuuden menettämiseen alueella terrorismin torjunnassa”, hän sanoi. ”Kaikkien kolmen maan johtajat väittävät saavuttavansa hyviä tuloksia terrorismin vastaisessa taistelussa vakiintuneen sotilaallisen yhteistyön ansiosta. On selvää, että kukin maa ei voi taistella yksin näitä ryhmiä vastaan, ja ainoa vaihtoehto on yhteistyö.”
Taustaa > Suvereenisuus

Kaikki kolme hallitusta käyttävät suvereniteettia poliittisena aseena ja legitiimiyden välineenä, Baudais sanoi. ”He ovat päättäneet lähteä Ecowasista. Eurooppalaiset ja amerikkalaiset joukot on korvattu venäläisillä liittolaisilla. Diplomaattisesti alettiin seurata Moskovaa, ja Ecowas jäi – niiden näkökulmasta – eurooppalaisten, erityisesti siirtomaavaltojen, välineeksi. Siksi irtautuminen oli välttämätöntä. Ne perustelivat legitiimiytensä maittensa riippumattomuuteen, kumppaniensa valintaan ja väestöjensä etujen kunnioittamiseen.”
”Suvereenisuus on vastaus riippuvuuteen siirtomaahistoriasta”, Baudais sanoi. Yhdysvaltain epäonnistuminen Afganistanissa vaikutti suuresti Saheliin, samoin kuin terrorismin torjunnan epäonnistuminen Sahelissa.
On vaikea sanoa, kuinka hyvin AES on menestynyt taistelussa erilaisia kapinallisryhmiä vastaan, Baudiais sanoi. AES on ylistänyt Pohjois-Malin kaupungin Kidalin valtaamista takaisin tuareg-separatistien käsistä marraskuussa 2023. Mutta lähes täydellinen mediakatkos on tehnyt vaikeaksi arvioida tarkasti, kuinka paljon valtaa on saavutettu.
”Tilanne vaihtelee maittain”, Baudais sanoi. Turvallisuuden kannalta Burkina Fason tilanne on katastrofaalinen. Valittu strategia on tuhoisa, hallinto tulee kovemmaksi, ja vastustajia pidätetään tai he katoavat. Malissa sotilashallinto puhuu edelleen valtaan nousustaan ja onnistumisistaan. Silti näemme uusimmassa tutkimuksessamme useampien ihmisten ymmärtävän, että tilanne kentällä ei ole paranemassa.
Taustaa > Venäjän suhteet

AES-valtioliiton turvallisuuden, sekä ulkomaankaupan ja sotilaallisen yhteistyön päätakaaja on Venäjä. Se on laajentanut yhteistyötä myös ei-sotilaallisilla aloilla. Wagner ryhmä sai vuonna 2023 uuden nimen, "Africa Corps". Tuolloin sen joukkoja oli Malissa noin 200, Burkina Fasossa ja Nigerissä vähintään 100. Malin palkkasoturijoukot osallistuvat operaatioihin, kun taas Burkina Fason ja Nigerin joukot kouluttavat pääasiassa paikallisia joukkoja ja suojelevat junttien johtajia.
Monet venäläiset yksityiset ja julkiset yritykset ovat syyskuusta 2023 lähtien sopineet useita sopimuksia ja yhteisymmärryspöytäkirjoja AES-valtioiden kanssa siviiliatomiyhteistyöstä, sotilas-teknisestä yhteistyöstä, luonnonvarojen louhinnasta, kullanjalostamoiden rakentamisesta ja televiestinnästä.
Taustaa > Venäjän suhteet > African Initiative

Venäjä käyttää media- ja kulttuurialoitteita houkutellakseen afrikkalaisia toimittajia, vaikuttajia ja opiskelijoita, sekä levittää samalla harhaanjohtavaa tietoa. Syyskuussa 2023 perustettu African Initiative  on keskittynyt erityisesti Sahelin liiton maihin. BBC raportoi syyskuussa 2024 African Initiativen suuntautuvan Maliin, Nigeriin ja Burkina Fasoon. Esimerkiksi kesällä 2024 ryhmä afrikkalaisia bloggaajia ja toimittajia kutsuttiin seitsemän päivän "lehdistökierrokselle" Venäjän miehittämille Ukrainan alueille. Matkan järjestivät Venäjän valtion tiedotusvälineet ja lännen sanktioimat Venäjän viranomaiset. Toimittajat vierailivat myös African Initiativen päämajassa Moskovassa. BBC:n raportin mukaan venäläiset järjestävät Sahelin liiton maissa televisiokanavia, elokuvaesityksiä, ensiapukoulutusta, kaupunkien puhdistamista, oppitunteja kouluissa, graffitifestivaaleja ja jalkapallo-otteluita.
Taustaa > Muut diplomaattisuhteet > Mali

Malin sotilasjuntta on karkottanut useita suurlähettiläitä ja virkamiehiä. Vuonna 2022 käskettiin lähtemään Ranskan suurlähettiläs Joel Meyer sekä rauhanturvaoperaation tiedottaja Olivier Salgado.
Elokuun 2024 alussa Mali ilmoitti katkaisevansa diplomaattisuhteet Ukrainaan. Mali syytti Ukrainan osallistuneen malilaisjoukkojen heinäkuussa kokemaan raskaaseen tappioon. Tuaregien johtamat separatistit sanoivat surmanneensa taisteluissa yhteensä 84 venäläisen palkkasoturiryhmä Wagnerin jäsentä ja 47 malilaista sotilasta. Ukrainan sotilastiedustelun edustaja oli vihjannut ukrainalaisessa televisiolähetyksessä yhteistyöstä Ukrainan tiedustelupalvelun ja Malin kapinallisten välillä ja Le Monden mukaan ukrainalaiset olisivat kouluttaneet lennokkien käyttöä.
Elokuun 9. päivänä 2024 Mali sanoi irti diplomaattisuhteensa Ruotsiin. Ruotsin edustajalle annettiin 72 tuntia aikaa poistua maasta. Diplomaattisen kiistan taustalla on Ruotsin kansainvälisen kehitysyhteistyö- ja ulkomaankauppaministerin Johan Forssellin ilmoitus, jonka mukan Ruotsi lopettaa kehitysapunsa Malille vuonna 2024. Forssellin mukaaan "On mahdotonta tukea Venäjän laitonta hyökkäystä Ukrainaa vastaan samalla kun se [Mali] saa vuosittain satoja miljoonia kruunuja kehitysapua".
Taustaa > Muut diplomaattisuhteet > Burkina Faso

Huhtikuussa 2024 Burkina Faso syytti kolmea ranskalaista diplomaattia "kumouksellisesta toiminnasta" ja käski heidät poistumaan maasta 48 tunnin kuluessa.
Taustaa > Muut diplomaattisuhteet > Niger

Hieman Malin ilmoituksen jälkeen myös Nigerin sotilasjuntta ilmoitti katkaisevansa suhteet Ukrainaan solidaarisuudesta Malin kanssa.
Beninin ja Nigerin rajakonfliktin jälkeen heinäkuussa 2024 Niger suostui sovittelun jälkeen palauttamaan diplomaattisuhteet Beninin kanssa ja avaamaan rajan. Benin suostui myös sallimaan Nigerin lähettämään öljyä Beninin sataman kautta.
Taustaa > Togon liittolaisuus

Tammikuussa 2025 Togon ulkoministeri Robert Dussey sanoi haastattelussa VoxAfrica-kanavalla, että Togo harkitsee mahdollisuutta liittyä Sahelin liittoon. Hän korosti, että lopullinen päätös riippuu tasavallan presidentistä ja parlamentista, mutta lisäsi, että se "ei ole mahdotonta" ja että Togon väestö todennäköisesti kannattaisi tätä jäsenyyttä. Toukokuussa 2024 Togo, Sahelin liiton jäsenmaat ja Tšad järjestivät yhteisen sotaharjoituksen Nigerin länsiosassa.
Kommentointia

Dirk Kohnert, tunnettu Afrikan tuntija kommentoi AES:n tilannetta pohtimalla, mikä on kolmelle maalle yhteistä:
"Ne ovat maita keskellä Sahelia ja kaikkein haavoittuvimpia jihadismille. Ne kuuluvat vähiten kehittyneisiin maihin, ja niissä asuu väestö, jossa 40–50 prosenttia on köyhiä. Ne ovat myös sisämaavaltioita, joilla on laajoja aavikkoalueita, joka tekee niistä enemmän alttiita ilmastonmuutokselle. Ne ovat maita, joissa väestönkasvu on suurinta, Sahelissa on keskimäärin kuusi lasta naista kohden."
Kymmenen vuoden ajan levottomuuksia ruokki muun muassa Naton johtama väliintulo Libyassa ja sen seuraukset. Seurannut epävakaus aiheutti rehottavan asekauppan, sekä aseistettujen al-Qaidaan ja Isikseen liittyneiden ryhmien esiintulon. Maailman terroristien aiheuttamista kuolemista Sahelin alueella kuolee ihmisiä 43 prosenttia, joka on enemmän kuin Etelä-Aasiassa, Lähi-idässä ja Pohjois-Afrikassa yhteensä.
Kohnertin mukaan seudun johtajat ovat usein aiemmin asettaneet Ranskan edut oman kansansa etujen edelle, ja mahdollistaneet alueen luonnonvarojen, kuten uraanin, kullan ja mangaanin jatkuvan hyödyntämisen, josta ei ole suurta hyötyä paikalliselle väestölle.
AES tulee laajentamaan junttien toimintatilaa liittoutumalla, sekä auttaa lujittamaan sen sotilaallista ja taloudellista kumppanuutta Venäjän ja Kiinan, sekä Turkin ja Iranin kanssa. Sahelin liiton irtautuminen kuitenkin heikentää Ecowasin legitiimiyttä estämällä alueellista, taloudellista ja turvallista yhdentymistä ja vaikeuttaa entisestään paluuta demokratiaan. Konfederaatio pyrkii ottamaan vastaan uusia jäseniä, kuten Tšad, Guinea ja Sudan vahvistaakseen edelleen valtaansa ja legitimiteettiään vaihtoehtoisena alueellisena blokkina.
Kohnert katsoo, että jaettu Sahel tekee alueellisiin haasteisiin vastaamisen kuitenkin entistä vaikeammaksi. Jos AES korvaisi CFA-frangin omalla valuutallaan, kuten ilmoitettiin, ja muut Länsi-Afrikan talous- ja rahaliitto UEMOA:n ranskankieliset maat seuraisivat esimerkkiä, tämä edellyttäisi sekä UEMOA:n että Ecowasin perusteellista uudelleenjärjestelyä ja kyseenalaistaisi lopulta myös ECOn, Länsi-Afrikan yhteisen valuutan, jonka käyttöönotto on suunniteltu vuodelle 2027.
| Sahelin liiton jäsenvaltiot> maa | Sahelin liiton jäsenvaltiot> pinta-ala km² | Sahelin liiton jäsenvaltiot> väestöä | Sahelin liiton jäsenvaltiot> BKT | Sahelin liiton jäsenvaltiot> HDI | Sahelin liiton jäsenvaltiot> valuutta | Sahelin liiton jäsenvaltiot> kieli |
| --- | --- | --- | --- | --- | --- | --- |
|  Burkina Faso | 274 200 | 21 509 443 (2021) | 45,16 miljardia USD | 0,452 | CFA frangi | ranska |
|  Mali | 1 240 192 | 20 137 527 (2021) | 45,6 miljardia USD | 0,434 | CFA frangi | useita |
|  Niger | 1 267 000 | 23 196 000 (2020) | 29,96 miljardia USD | 0,394 | CFA frangi | ranska |
| yhteensä | 2 754 392 | 64 842 970 | 120,72 miljardia USD |  |  |  |
Aiheesta muualla

Chris Ewokor, Three military-run states leave West African bloc - what will change?, BBC
Malin presidentti Assimi Goïta tapaamassa Vladimir Putinia vuonna 2023.
AES:n logo käsityöläisen teoksessa.
Al-Infitar

Suuran 82 alkua Koraanissa 1220-luvulta (Valencia)
Al-Infitar (arab. الانفطار‎, Al-Infitār, suom. Halkeamisen suura) on Koraanin 82. suura. Theodor Nöldeken luokituksessa se on "mekkalainen"  järjestysnumerolla 26. Suurassa on 19 jaetta. Nimensä se on saanut ensimmäisessä jakeessa olevasta sanasta.
Sisältö

Jakeet 1–5 kertovat tuomiopäivästä, jolloin jokainen saa tietää, mitä on tehnyt.
Jakeet 6–19 varoittavat tuomiopäivästä. Ne kertovat ihmisiä vartioivista jaloista tuomareista, jotka tietävät, mitä kukin on tehnyt. Hurskaita odottaa autuus, syntisiä tulenhehku.
Tulkintoja

Ihmisiä vartioivat "jalot tuomarit" viittaavat islamilaiseen käsitykseen, jonka mukaan ihmisen hyvät ja pahat teot on kirjattu kirjaan, jota tuomittu itse pitelee. Tekoja vertaillaan laskemalla yhteen niiden painot enkeleiden Gabriel ja Mikael valvoessa.
Günter Lüling katsoo, että suura 82 on esi-islamilainen kristillinen hymni, jota Koraanin varhaiset muslimitoimittajat ovat perusteellisesti muokanneet.
Suura 82 resitaationa
Susi

| Susi |
| --- | --- |

Uhanalaisuusluokitus
 Elinvoimainen  
  
Suomessa:
 Erittäin uhanalainen  
Tieteellinen luokittelu
Domeeni::  Aitotumaiset Eucarya
Kunta::  Eläinkunta Animalia
Pääjakso::  Selkäjänteiset Chordata
Alajakso::  Selkärankaiset Vertebrata
Luokka::  Nisäkkäät Mammalia
Lahko::  Petoeläimet Carnivora
Alalahko::  Caniformia
Heimo::  Koiraeläimet Canidae
Suku::  Koirat Canis
Laji::  lupus
Kaksiosainen nimi
 Canis lupus  Linnaeus, 1758 
 Kansainvälisen luonnonsuojeluliiton arvioima suden levinneisyys vuonna 2023
Alalajit
 32–37 alalajia 
Katso myös
   Susi Wikispeciesissä   Susi Commonsissa 
Infobox OKNimi-testi OKIUCN-testi OK: 
Susi eli harmaasusi (Canis lupus) on koiraeläimiin kuuluva nisäkäs. Susi jaetaan nykyisin lähteestä riippuen 32–37 alalajiin, joista osa on jo kadonnut.
Susi on levinnyt suureen osaan pohjoista pallonpuoliskoa arktisilta alueilta Meksikon ja Intian leveysasteille saakka. Australiassa esiintyy lisäksi suden alalajiksi nykyisin yleensä luettava dingo. Susi oli aikoinaan maailman laajimmalle levinnyt nisäkäslaji. Alkuperäinen levinneisyysalue pieneni, kun susia vainottiin karjan suojelemiseksi ja ihmisiin kohdistuvien hyökkäysten pelossa. Nykyisin laji on maailmanlaajuisesti elinvoimainen, mutta tiettyjen alueiden susipopulaatiot ovat uhanalaisia. Suomen susikanta on 2000-luvulla vaihdellut noin 100 ja 300 yksilön välillä.
Arktiset sudet ovat väriltään vaaleita, eteläisemmät alalajit harmaita ja ruskeita. Sudet elävät pareittain tai perhekunnittain laumoissa, joissa on tavallisesti kolmesta yhteentoista jäsentä, joskus yli 20. Laumassa on yksi lisääntyvä pari, ja muut jäsenet ovat niiden eri-ikäisiä jälkeläisiä. Laumat saalistavat yhdessä suuria kasvinsyöjiä, kuten hirviä ja peuroja, mutta susi voi syödä myös pienempiä eläimiä ja haaskoja. Yhden lauman reviiri on alle sadasta usean tuhannen neliökilometrin laajuinen. Susi liikkuu pääasiassa hämärissä ja yöllä. Nuoret sudet vaeltavat, minkä ansiosta susi leviää nopeasti uusille asuma-alueille.
Tavallinen kesykoira (Canis lupus familiaris) on suden alalaji.
Tuntomerkit > Mitat

Susi on suurikokoisin nykyisin elävä koiraeläinlaji, huomattavasti kettua ja supikoiraa suurempi. Urokset ovat tyypillisesti kookkaampia kuin naaraat. Suden pituus on 100–140 senttimetriä ja paino yleensä 20–50 kilogrammaa. Suurimmat sudet elävät Kanadassa ja Alaskassa, ja siellä on tavattu muutamia yli 77 kilogramman painoisia yksilöitä. Suurin punnittu susi oli Alaskassa vuonna 1939 tapettu 80 kilogrammaa painanut harmaasusi.
Suden suorana roikkuvan hännän pituus ilman kärkikarvoja on 35–50 senttimetriä ja kärkikarvojen kanssa 10–12 senttimetriä enemmän. Korvien pituus on 10,5–12 senttimetriä. Hartia- eli säkäkorkeus on 66–81 senttimetriä. Susi muistuttaa ulkonäöltään paljon koiraa, mutta sen jalat ovat pidemmät, käpälät suuremmat, rinta kapeampi ja häntä suorempi. Pää on noin 22 senttimetriä pitkä. Niskassa on kaulan tyvestä alkava kyyneleen muotoinen harja, joka jatkuu selkärankaa pitkin kohti häntää; olkapään kohdalla harjan leveys on noin 15,2 senttimetriä. Harjassa olevat karvat ovat 10–12,7 senttimetriä pitkiä ja kiinnittyvät karvankohottajalihaksiin. Kohotettuina ne saavat suden näyttämään vielä suuremmalta.tarvitaan parempi lähde
Sudella on sekä talvi- että kesäturkki.
Tuntomerkit > Väritys

Suden turkin pohjaväri on yleensä harmaankeltainen, mutta sävy voi vaihdella huomattavasti lähes valkoisesta mustahkoon. Myös yksittäisen yksilön turkki voi olla kirjava. Väritys vaihtelee jonkin verran myös vuodenaikojen mukaan, ja erityisesti kesäturkki on punertavampi tai ruosteenruskeaan vivahtava. Vatsapuolella väritys on yleensä vaaleampaa: kellertävää tai harmaanvalkoista. Jalat ja käpälät ovat vaalean kellertävät ja eturaajojen ranteen yläetupuolella on hyvin usein pitkänomainen musta juova. Huulet ja kurkkuosa ovat tavallisesti valkoiset ja kirsu musta. Etujaloissa on usein mustat juovat, ja etuselässä, hartioissa ja hännän kärjessä on mustaa peitinkarvaa. Talviturkki on harmaanvalkoinen, ja posket ovat monesti vaaleat.
Arktisten alueiden sudet ovat usein liki valkoisia. Fennoskandian sudet ovat väritykseltään vaalean kellertävästä harmaaseen, ja selässä on tavallisesti tummempaa karvoitusta. Talvikarva on kesäkarvaa vaaleampaa. Eteläisempien lauhkeiden alueiden sudet ovat väriltään hieman punertavasta ruskeanharmaaseen, ja valkeaa karvoitusta voi olla raajojen sisäpinnoilla, vatsassa ja kuonossa. Eteläiset sudet ovat myös pohjoisia susia pienempiä, ja niiden korvat ovat suurempia, karvoitus lyhyempää ja turkin alusvilla vähäisempää.
Tuntomerkit > Aistit ja anatomia

Sudella on suuri pää ja pitkä kuono sekä pystyt, pyöreäpäiset korvat. Mantelinmuotoiset silmät sijaitsevat vinossa asennossa pään sivuilla; niiden väri vaihtelee oranssinkeltaisesta vaaleankeltaiseen ja jopa vihreään. Pääkallo on erityisen pitkä, mikä tarjoaa hyvät edellytykset eläimen tarkalle hajuaistille. On arvioitu, että suden hajuepiteelin pinta-ala on 14 kertaa suurempi kuin ihmisen. Myös suden kuulo on erittäin hyvä, mutta näkö on aisteista suhteellisesti heikoimmin kehittynyt, ja liikkumattoman kohteen havaitseminen voi olla sudelle vaikeaa. Koiran tavoin susi kuulee huomattavasti korkeampia ääniä kuin ihminen.
Aikuisen suden suussa on kaikkiaan 42 hammasta, joista 20 sijaitsee yläleuassa ja 22 alaleuassa. Yläleuan molemmilta puolilta puuttuu yksi poskihammas. Hampaisto ja leuat ovat petoeläimelle tyypilliset, ja lihavoittoinen ruokavalio näkyy hampaistossa selvästi. Kulmahampaat ovat suuret, mutta eivät erityisen terävät tai veitsimäisesti litistyneet kuten ilveksellä. Raateluhampaat ovat suuret ja tehokkaat, huomattavasti pidemmät ja kookkaammat kuin koiralla. Niiden pituus on yläleuassa noin 23–29 millimetriä ja alaleuassa 27–30 millimetriä. Hyvin kehittyneet välihampaat, joita käytetään pienempien ravintokohteiden paloittelussa, kertovat myös monipuolisesta ravinnosta. Poskihampaatkin ovat kohtalaisen hyvät, ja suden hampaisto soveltuukin monipuolisemman ravinnon käyttöön kuin esimerkiksi ilveksen hampaisto. Kummassakin etujalassa on viisi varvasta, takajaloissa neljä; etutassun viidennet varpaat ovat surkastuneet. Pitkät ja voimakkaat kynnet ovat hiilenmustat toisin kuin koiralla. Susi käyttää kynsiään kaivamiseen ja maahan tarttumiseen juoksemisen aikana, ei saaliin sieppaamiseen.
Tuntomerkit > Jäljet ja jätökset

Suden jäljet ovat tyypilliset koiraeläimen jäljet, ja ison koiran ja suden jälkiä voi olla vaikea erottaa toisistaan. Muiden koiraeläinten tavoin susi on varvasastuja, jonka etutassut ovat takatassuja kookkaampia; tyypillinen etukäpälän jäljen leveys on 10–11 senttimetriä, kun taas takakäpälän jälki on 9–10 senttimetriä leveä. Takatassun jälki näyttää hieman pitkulaisemmalta kuin etutassun jälki. Jäljissä näkyvät selvästi neljän pitkän ja voimakkaan kynnen jättämät painaumat. Etu- ja keskivarpaat ovat symmetrisesti linjassa. Muodoltaan jäljet ovat pyöreitä tai munanmuotoisia, ja neljä varvasanturaa näkyvät selvästi.
Pehmeällä lumella susi levittää varpaansa mahdollisimman leveiksi, jolloin sen jäljet voidaan sekoittaa ilveksen jälkiin. Kulkusuunnan päättely jälkien perusteella voi olla toisinaan vaikeaa. Askelväli on ravatessa noin 1–1,4 metriä, laukatessa kaksi metriä ja loikatessa jopa kolme metriä.
Suden ulosteet ovat noin 2,5–3 senttimetriä paksuja, pötkömäisiä sekä pahan ja voimakkaan hajuisia, paljolti koiran ulosteen kaltaisia mutta suurempia. Ne sisältävät usein karvoja ja luunpaloja, ja mitä mustempia ne ovat, sitä lihapitoisempaa suden ravinto on ollut. Susi myös merkitsee reviiriään virtsaamalla näkyvälle paikalle, kuten kivelle tai puunrungolle.
Suden jättämät haaskat tuntee siitä, että niitä on purtu voimakkaasti kurkusta ja lämmin veri on valunut hangen läpi maahan. Raatelujäljet ovat pienemmillä hirvieläimillä selvästi pahempia kuin ilveksen jäljiltä, mutta hirveä sudet raatelevat usein myös kyljistä ja takajaloista. Sudet syövät usein tappamansa hirvieläimet lähes kokonaan, ja tällöin karvoja, luita ja pötsi löytyy haaskan lähettyviltä. Susi on voimakas purija ja kykenee karhusta poiketen paloittelemaan ja rikkomaan suuriakin luita. Susi voi kuitenkin hyödyntää karhun jo kaatamaa haaskaa.